Generálna prokuratúra 					
Slovenskej republiky

Leg/2 39/24/1000				                    Zbierka služobných predpisov
generálneho prokurátora
Slovenskej republiky
Por. č. 20/2024 		

Príloha:
Mimoriadne udalosti

P R Í K A Z

generálneho prokurátora Slovenskej republiky

z 19. marca 2024

o podávaní správ v trestných veciach 
a o oznamovaní mimoriadnych udalostí

Podľa § 10 ods. 2 zákona č. 153/2001 Z. z. o prokuratúre v znení neskorších predpisov vydávam tento príkaz:

Článok 1
Predmet úpravy

Tento príkaz upravuje 
a)	druh správ v trestných veciach (ďalej len „správa“) podávaných Generálnej prokuratúre Slovenskej republiky (ďalej len „generálna prokuratúra“),
b)	postup pri podávaní správ,
c)	rozsah trestných vecí, v ktorých sa podáva správa,
d)	trestné činy a závažné udalosti, ktoré sa považujú za mimoriadne udalosti,
e)	postup pri oznamovaní mimoriadnych udalostí.

Podávanie správ

Článok 2
Druh správ podávaných generálnej prokuratúre

Správou na účely tohto príkazu je správa o
a)	začatí trestného stíhania,
b)	vznesení obvinenia,
c)	väzbe obvineného,
d)	výsledku prípravného konania,
e)	iná správa, ak o podaní takej správy rozhodne generálny prokurátor Slovenskej republiky (ďalej len „generálny prokurátor“) alebo nadriadený prokurátor.)

Článok 3
Podávanie správ

(1) Správu spracúva prokurátor, ktorý vykonáva dozor nad dodržiavaním zákonnosti v prípravnom konaní.

(2) Správu o začatí trestného stíhania podáva okresný prokurátor priamo generálnej prokuratúre; odpis správy podáva krajskému prokurátorovi. Ak je súčasťou správy o začatí trestného stíhania aj správa o vznesení obvinenia, prípadne aj iná správa podľa článku 2, okresný prokurátor podáva správu prostredníctvom krajského prokurátora.

(3) Krajský prokurátor predkladá generálnej prokuratúre správu okresného prokurátora s vlastným stanoviskom. 

(4) Okresný prokurátor a krajský prokurátor predkladajú správy generálnej prokuratúre prostredníctvom informačného systému prokuratúry Slovenskej republiky (ďalej len „informačný systém“). Ak charakter správy a jej príloh neumožňuje podať správu prostredníctvom informačného systému prokuratúry, okresný prokurátor a krajský prokurátor podávajú správu v listinnej podobe.

(5) O dobe trvania podávania správ rozhoduje riaditeľ príslušnej organizačnej zložky generálnej prokuratúry; o dobe trvania podávania správ týkajúcich sa mimoriadnych udalostí a vo veciach, v ktorých správovú povinnosť nariadil generálny prokurátor, rozhoduje generálny prokurátor. 

Článok 4
Rozsah trestných vecí, v ktorých sa podáva správa 

(1) Generálnej prokuratúre sa podávajú správy postupom uvedeným v článku 3
a)	vo veciach, v ktorých bola generálnemu prokurátorovi oznámená mimoriadna udalosť,
b)	vo veciach patriacich do pôsobnosti Špecializovaného trestného súdu podľa § 14 Trestného poriadku, ak na konanie vo veci je príslušný krajský prokurátor a prokurátor krajskej prokuratúry,
c)	vo veciach, v ktorých sa koná o trestných činoch, na ktoré Trestný zákon ustanovuje trest odňatia slobody s dolnou hranicou trestnej sadzby najmenej 12 rokov, 
d)	vo veciach, v ktorých sa koná o skutku spáchanom organizovanou skupinou, 
e)	vo veciach, v ktorých sa koná o trestných činoch, ktorými bola spôsobená škoda najmenej 1 000 000 eur; toto hľadisko sa použije rovnako na určenie výšky prospechu alebo rozsahu činu, 
f)	vo veciach, v ktorých sa koná o úmyselnom trestnom čine spáchanom na blízkej osobe alebo zverenej osobe, ktorým bola spôsobená ťažká ujma na zdraví alebo smrť,
g)	vo veciach, v ktorých sa koná o trestných činoch:
1.	usmrtenia podľa § 149 Trestného zákona, ak je poškodeným dieťa a skutok spočíva v porušení povinnosti pri poskytovaní zdravotnej starostlivosti,
2.	obchodovania s ľuďmi podľa § 179 Trestného zákona,
3.	znásilnenia podľa § 199 Trestného zákona spáchaného na blízkej osobe alebo zverenej osobe, 
4.	sexuálneho násilia podľa § 200 Trestného zákona spáchaného na blízkej osobe alebo zverenej osobe, 
5.	týrania blízkej osoby a zverenej osoby podľa § 208 ods. 3 písm. a) až c) Trestného zákona,
6.	legalizácie výnosu z trestnej činnosti podľa § 233 ods. 4 Trestného zákona,
7.	výroby detskej pornografie podľa § 368 Trestného zákona, 
h)	o trestných činoch podľa zákona č. 91/2016 Z. z. o trestnej zodpovednosti právnických osôb a o zmene a doplnení niektorých zákonov v znení neskorších predpisov, ak ide o zločiny,
i)	o väzobných trestných veciach cudzincov, ktorí sa zdržujú na území Slovenskej republiky ako akreditovaní novinári alebo ako predstavitelia medzinárodných nekomerčných organizácií alebo ako účastníci medzinárodných konferencií,
j)	vo veciach, v ktorých to nariadil generálny prokurátor alebo nadriadený prokurátor.1)

(2) Ak dôjde v priebehu trestného konania k zmene právnej kvalifikácie alebo k inej skutočnosti majúcej za následok zánik dôvodu podávania správ podľa odseku 1, krajský prokurátor podá o tomto správu; povinnosť podávania správ v tejto veci trvá iba v prípade, ak tak rozhodne generálny prokurátor alebo nadriadený prokurátor.1)

(3) Generálnej prokuratúre sa podávajú správy aj vo veciach, v ktorých sa prípravné konanie vedené za trestný čin týrania blízkej osoby a zverenej osoby podľa § 208 Trestného zákona skončilo rozhodnutím prokurátora alebo policajta podľa § 214 a § 215 Trestného poriadku.

Článok 5
Správa o začatí trestného stíhania

(1) Správa o začatí trestného stíhania obsahuje
a)	stanovisko prokurátora k zákonnosti začatia trestného stíhania,
b)	informáciu o podklade pre začatie trestného stíhania,
c)	opatrenia, ktoré prokurátor navrhuje vykonať v netrestnej oblasti, ak to povaha veci vyžaduje.

(2) Súčasťou správy je rovnopis alebo kópia uznesenia o začatí trestného stíhania iba v prípade, ak uznesenie o začatí trestného stíhania nie je prístupné nadriadenému prokurátorovi v dozorovom spise vedenom v informačnom systéme.

(3) Správa podľa odseku 1 sa podáva aj v prípade, ak dôvod na jej podanie podľa článku 4 ods. 1 vznikne až po začatí trestného stíhania. Správa sa podáva bez zbytočného odkladu a obsahuje informáciu o dôvode, pre ktorý vznikla správová povinnosť.

Článok 6
Správa o vznesení obvinenia

(1)	Správa o vznesení obvinenia obsahuje stanovisko prokurátora k zákonnosti vznesenia obvinenia.

(2)	O vznesení obvinenia ďalším osobám sa podáva správa podľa predchádzajúceho odseku.
 
(3) 	Súčasťou správy je rovnopis alebo kópia uznesenia o vznesení obvinenia iba v prípade, ak uznesenie o vznesení obvinenia nie je prístupné nadriadenému prokurátorovi v dozorovom spise vedenom v informačnom systéme.

(4) Správa podľa odseku 1 sa podáva aj v prípade, ak dôvod na jej podanie podľa článku 4 ods. 1 vznikne až po vznesení obvinenia. Správa sa podáva bez zbytočného odkladu a obsahuje informáciu o dôvode, pre ktorý vznikla správová povinnosť.

Článok 7
Správa o väzbe

(1)	Prokurátor podáva správu o rozhodnutí sudcu pre prípravné konanie o zadržanej osobe, o zmene dôvodov väzby, ako aj o predĺžení lehoty väzby a o prepustení obvineného z väzby na slobodu v prípravnom konaní vo veciach, v ktorých podal správu podľa článku 4.

(2) Správa podľa odseku 1 obsahuje aj stanovisko prokurátora k takémuto rozhodnutiu a ďalšie údaje a vysvetlenia, ak to vyžaduje povaha veci.

(3)	K správe podľa odseku 1 sa pripája alebo dodatočne predkladá rovnopis alebo kópia rozhodnutia iba v prípade, ak takéto rozhodnutie nie je prístupné nadriadenému prokurátorovi v dozorovom spise vedenom v informačnom systéme.

Článok 8
Správa o výsledku prípravného konania

(1) Správou o výsledku prípravného konania sa na účely tohto príkazu rozumie správa o skončení trestného konania meritórnym rozhodnutím policajta alebo prokurátora a správa o podaní obžaloby alebo o podaní návrhu na schválenie dohody o uznaní viny a prijatí trestu (ďalej len „dohoda o vine a treste“). 

(2)  Správa o výsledku prípravného konania obsahuje 
a)	stanovisko  prokurátora k zákonnosti meritórneho rozhodnutia policajta,
b)	stanovisko krajského prokurátora k zákonnosti meritórneho rozhodnutia prokurátora,
c)	v prípade podania obžaloby návrh na uloženie trestov, ochranných opatrení a návrh na rozhodnutie o nároku na náhradu škody,
d)	v prípade podania návrhu na schválenie dohody o vine a treste stanovisko krajského prokurátora k zákonnosti a správnosti tohto postupu.

(3) Súčasťou správy je rovnopis obžaloby alebo návrhu na schválenie  dohody o vine a treste, rovnopis iného konečného rozhodnutia prokurátora alebo kópia konečného rozhodnutia policajta iba v prípade, ak takéto rozhodnutia nie sú prístupné nadriadenému prokurátorovi v dozorovom spise vedenom v informačnom systéme.

(4) Ak sa rozhodnutie policajta alebo prokurátora stalo právoplatným, prokurátor podá o tejto skutočnosti ihneď správu; správu nepodáva, ak je právoplatnosť rozhodnutia vyznačená v dozorovom spise vedenom v informačnom systéme.

Článok 9
Oznamovanie mimoriadnych udalostí

(1) Mimoriadnymi udalosťami na účely tohto príkazu sú trestné činy a závažné udalosti, ktorých rozsah je uvedený v prílohe.

(2)	Krajský prokurátor oznamuje mimoriadne udalosti generálnemu prokurátorovi prostredníctvom prvého námestníka generálneho prokurátora telefonicky, telefaxom, elektronickou poštou alebo osobne. 

(3)	Oznámenie mimoriadnej udalosti obsahuje
a) údaje o mimoriadnej udalosti, najmä druh mimoriadnej udalosti podľa prílohy, zdroj a čas získania informácie o mimoriadnej udalosti a popis skutkového stavu,
b) prvotne vykonané opatrenia orgánov polície a opatrenia prokurátora,
c) iné údaje, ak to považuje krajský prokurátor za nevyhnutné.

(4)	Oznámenie mimoriadnej udalosti podané telefonicky, telefaxom, elektronickou poštou alebo osobne sa bezodkladne doplní písomne; v prípade potreby sa doplní aj o nové skutočnosti. Ak sa začalo v súvislosti s mimoriadnou udalosťou trestné stíhanie, písomné doplnenie oznámenia podaného telefonicky, telefaxom, elektronickou poštou alebo osobne nahrádza správa podaná podľa článku 3.

Článok 10
Spoločné ustanovenia

Oznamovanie mimoriadnych udalostí a podávanie správ v trestných veciach pri právnom styku s cudzinou upravuje osobitný služobný predpis generálneho prokurátora.

Článok 11
Prechodné ustanovenia

(1)	Podľa tohto príkazu sa postupuje pri podávaní správ v trestných veciach, v ktorých bolo začaté trestné stíhanie po nadobudnutí účinnosti tohto príkazu.

(2) Správová povinnosť začatá predo dňom nadobudnutia účinnosti tohto príkazu sa dokončí podľa doterajších služobných predpisov. 

Článok 12
Zrušovacie ustanovenie

Zrušuje sa:
	Príkaz generálneho prokurátora Slovenskej republiky por. č. 5/2021 zo 14. apríla 2021 o podávaní správ v trestných veciach a o oznamovaní mimoriadnych udalostí.

Článok 13
Účinnosť

Tento príkaz nadobúda účinnosť 20. marca 2024.

podpis
Dr. h. c. JUDr. Maroš Žilinka, PhD.
generálny prokurátor Slovenskej republiky

Príloha k príkazu 
generálneho prokurátora
Slovenskej republiky
por. č. 20/2024

MIMORIADNE UDALOSTI

I. TRESTNÉ ČINY

Poslancov Národnej rady Slovenskej republiky, členov vlády Slovenskej republiky, predsedu a podpredsedu Najvyššieho kontrolného úradu Slovenskej republiky, sudcov Ústavného súdu Slovenskej republiky, ostatných sudcov, prokurátorov, vedúceho Kancelárie prezidenta Slovenskej republiky, vedúceho Kancelárie Národnej rady Slovenskej republiky, vedúceho, predsedu alebo riaditeľa iného ústredného orgánu štátnej správy, ktorý nie je členom vlády Slovenskej republiky, štátnych tajomníkov, členov Bankovej rady Národnej banky Slovenska a riaditeľa Slovenskej informačnej služby, ak boli spáchané v súvislosti s ich právomocou a zodpovednosťou.

II. TRESTNÉ   ČINY   PROTI   ŽIVOTU,   ZDRAVIU   A MAJETKU A  ZÁVAŽNÉ  UDALOSTI

1.	úkladné vraždy a vraždy, ktoré vzhľadom na motív, obeť alebo spôsob spáchania činu vzbudili mimoriadny ohlas verejnosti,

2.	udalosti, ktoré závažne ohrozili životné prostredie, pri ktorých došlo k ohrozeniu života najmenej siedmich ľudí alebo ku škode najmenej 1 000 000 eur,

3.	fyzické útoky na ústavných činiteľov, vrátane prokurátorov a sudcov, a fyzické útoky na novinárov,

4.	fyzické útoky na diplomatických pracovníkov a konzulárnych pracovníkov zastupiteľských úradov,

5.	veľké dopravné nehody, pri ktorých došlo k usmrteniu viac ako troch osôb alebo k ťažkej ujme na zdraví viac než siedmim osobám alebo ku škode vo výške dosahujúcej najmenej 330 000 eur,

6.	požiare, výbuchy a havárie, pri ktorých boli usmrtené viac ako tri osoby alebo bolo ťažko zranených viac ako sedem osôb,
 
7.	nehody, pri ktorých bol usmrtený alebo zranený ústavný činiteľ alebo významný politický alebo štátny predstaviteľ cudzieho štátu,

8.	vzbura osôb vo väzbe alebo vo výkone trestu odňatia slobody,

9.	útek z väzby alebo z výkonu trestu odňatia slobody za použitia fyzického násilia alebo za použitia pomoci z vonku,

10.	hromadné násilie odsúdených osôb medzi sebou alebo násilie jednotlivých osôb, ktoré sú vo väzbe alebo vo výkone trestu odňatia slobody, ktoré mali za následok smrť alebo ťažkú ujmu na zdraví,  

11.	usmrtenie, zabitie alebo ťažká ujma na zdraví osoby umiestnenej vo väzbe, výkone trestu odňatia slobody alebo v cele policajného zaistenia, samovražda alebo samovražedný pokus osoby umiestnenej vo väzbe, výkone trestu odňatia slobody alebo v cele policajného zaistenia, mučenie, kruté, neľudské či ponižujúce zaobchádzanie s osobou umiestnenou vo väzbe, výkone trestu odňatia slobody alebo v cele policajného zaistenia, alebo čin násilného alebo sexuálneho charakteru voči osobe umiestnenej vo väzbe, výkone trestu odňatia slobody alebo v cele policajného zaistenia,

12.	únosy lietadiel,

13.	vlámania do objektov zastupiteľských úradov (konzulátov),

14.	vlámania do objektov orgánov Policajného zboru Slovenskej republiky, súdov, prokuratúry a do objektov ústredných orgánov,

15.	ostatné udalosti, ktoré povahou veci alebo spôsobom spáchania trestného činu môžu vzbudiť ohlas verejnosti alebo o ktorých by podľa názoru krajského prokurátora mal byť ihneď informovaný generálny prokurátor.